Taxibestuurder vas ná fietsryer se dood | Maroela Media
Die nooddienste op die toneel waar die fietsryers getref is. (Foto: Netcare 911)
Die taxibestuurder wat Sondag twee fietsryers in Johannesburg getref en een van hulle meer as 'n halwe kilometer ver gesleep het, is in hegtenis geneem.
Wayne Minnaar, woordvoerder van die Johannesburgse metropolisie (JMPD), het vanmiddag aan Maroela Media gesê die taxibestuurder was glo onder die invloed van alkohol en het ná die voorval op die vlug probeer slaan.
Hy is egter deur veiligheidswagte in die omgewing voorgekeer en met die owerhede se aankoms op die toneel in hegtenis geneem op aanklagte van dronkbestuur en strafbare manslag.
Volgens Minnaar is die oorlede fietsryer 690 m ver gesleep voordat die taxi eindelik tot stilstand gekom het.
Die fietsryer is meer as 'n halwe kilometer ver onder die taxi gesleep. (Foto: Netcare 911)
Maroela Media het vroeër berig paramedici is vroeg vanoggend na Bowlinglaan naby Kelvinrylaan in Gallo Manor ontbied waar 'n fietsryer onder die taxi aangetref is.
Die fietsryer, vermoedelik 50 jaar oud, moes van onder die voertuig bevry word en is op die toneel dood verklaar.
Die ander fietsryer is op die toneel behandel voordat hy na 'n hospitaal gehaas is vir verdere mediese behandeling.
Shawn Herbst, woordvoerder van Netcare 911, het gesê die toneel was van so 'n gruwelike aard dat selfs nooddienswerkers geskok was oor die voorval.
Kuberkrakers byna vort met R100 miljoen van universiteit
Mag hy baie lank sit! Verdomde dronkaard en dan ry hy nog weg óók. Kan iemand so dronk wees en nie besef jy't mense raak gery nie en die arme man so vêr sleep?
Hoekom "strafbare manslag"? Dit is niks anders as moord nie.
'n Fietsryer, wat in daai smal straatjie gaan fietsry, speel met die dood.
Dis moord uit en klaar
My gooiste hoe weet jy nie dat daar 'n liggaam en 'n fiets onder jou taxi is nie, en dan ry hy nog weg van die ongeluk sodat jy nie getoets word vir dronkskap. Sal interseerd wees Maroela wat gebeur met die dronklap?